《和题临赋》
宋代·刘黻

近南逢剧暑，多病客难禁。
与物甘同静，何人肯见寻。
望云生远梦，看月得禅心。
咫尺西关路，输君杖履临。
输君杖履临，草径静深深。
野鸟随晴步，邻钟答晚吟。
飞沈皆有趣，穷达付无心。
对月悭於酒，寒泉聊一斟。

作者简介：（1217—1276）温州乐清人，字声伯，号蒙川、质翁。少读于雁荡山僧寺，理宗淳祐十年试入太学。以上书忤执政，安置南安军。及还，复极言政治得失。以材署昭庆军节度掌书记，由学官试馆职。历监察御史，改正字，官至吏部尚书兼工部尚书、中书舍人。元兵陷临安，陈宜中谋拥二王，迎黻共政，行至罗浮病卒。有《蒙川遗稿》。